《莫秋赠端甫》
宋代·周孚

长年无好怀，一病动辰浃。凄然清镜中，衰鬓不胜镊。

自怜鬼见笑，甘受天所厌。坐令金石友，散作霜后叶。

崔郎雕龙裔，翩翩古游侠。不忘平生言，经过颇稠叠。

忆昨赋新诗，贾孟困凌蹑。情高破天悭，语妙出月胁。

老秋馀几日，丛菊抱寒蝶。何时跫然来，一笑起衰薾。

寒醅对梨枣，不惜倒箱笈。但恐食无鱼，令君反弹铗。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。